Nordjylland blev onsdag ramt af en bølge af indbrud. Værst gik det i Frederikshavn, hvor intet mindre end syv boliger på villavejen Skovbrynet har været udsat for indbrud.

Da en patrulje rykkede ud til den første anmeldelse på Skovbrynet i Frederikshavn, kom en nabo hen til betjentene og fortalte, at der også der havde været indbrud. Derfor tog patruljen en tur ned ad vejen - hvor det viste sig at der var begået flere indbrud. Men villavejen i Frederikshavn er langt fra det eneste sted i Nordjylland, som i dag har haft uønskede gæster. Udover de syv indbrud i Frederikshavn har der været tre indbrud i Aalborg, to i Aars, tre i Storvorde og et enkelt i Hjørring. Nordjyllands Politi formoder, at indbruddene i Frederikshavn kan være begået af de samme - men forventer ikke, at de kan kædes sammen med de øvrige indbrud i regionen.